open-index/open-wikipedia-markdown huggingface dataset:
Kumano

**Kumano** () on alue Japanin Honshūn saarella Kiin niemimaan eteläosassa. Se käsittää Mien ja Wakayaman prefektuurien eteläosat Tyynenmeren rannikolla. Hallinnollisen merkityksensä se menetti jo Taika-uudistuksissa vuonna 645. Sittemmin sitä on käytetty vanhana yleisnimenä entisen Meiji-restauraatiota edeltäneen Kiin provinssin Muron piirikunnalle. 

Edo-kaudelta Kumanon länsiosia on nimitetty suu- eli etu-Kumanoksi (), itäosia sisä-Kumanoksi (). Alueella sijaitsevia kaupunkeja ovat Mien prefektuurissa Kumano ja Owase, Wakayaman prefektuurissa Tanabe ja Shingū. Etelärannikkoa seurailee JR:n Kisei-rautatielinja. 

Kumano on Kiivuoriin kuuluvaa vuoristoista ja vaikeakulkuista aluetta, jota halkovat syvät, mutkittelevat jokilaaksot. Pohjoisessa maasto nousee 1&nbsp;122 metriä korkealle Ōtōvuorelle. Suurimpia jokia ovat Kumano ja Koza. Myös alueen rannikko on pitkälti rikkonainen ja mutkitteleva. Ilmasto on Kuroshiovirran ansiosta subtrooppinen ja runsassateinen; vuorilla sataa jopa 4&nbsp;000 mm vuodessa. Alueelta saadaankin hyvälaatuista sugi- ja japaninsypressipuuta. Metsätalouden lisäksi toinen merkittävä elinkeino on kalastus. 

Kumano tunnetaan erityisesti kolmesta šintolaisesta pyhäköstään (*[[Kumano sanzan]]*), joista tuli tärkeä pyhiinvaelluskohde jo Japanin klassisella kaudella. Ne ovat Hongū-taisha, Hayatama-taisha ja Nachi-taisha. Pyhäkköjen yhteydet Kiotoon olivat vanhastaan heikot, mutta muun muassa taitavan markkinoinnin avulla ne nousivat jo varhain aatelin, myöhemmin keskiajalla sotilasluokan ja sittemmin myös tavallisen kansan suosioon. Myös alueelle johtavat pyhiinvaellusreitit ovat hyvin vanhoja. Ne on hyväksytty yhdessä kolmen pyhäkön kanssa Unescon maailmanperintöluetteloon osana kohdetta ”Kii-vuoriston pyhät paikat ja pyhiinvaellusreitit”. 

## Kuvia

Tiedosto:Kumano Kodo Kumano Hongu Taisha World heritage 熊野本宮大社29.JPG|Kumano Hongū-taisha
Tiedosto:Seigantoji05s1920.jpg|Seiganto-jin temppeli
Tiedosto:Otonori（Kitayama, Wakayama）-01.jpg|Kitayamajoki
Tiedosto:131221 Sandanbeki Shirahama Wakayama pref Japan01bs5.jpg|Kumanon rannikkoa, Sandanbeki


## Katso myös
* Yoshino
* Kōyavuori

## Lähteet
Augustín Malár

**Augustín Malár** (18. heinäkuuta 1894 Reitern, Itävalta-Unkari – 1945 Sachsenhausen, Saksa) oli slovakialainen kenraali.   Vuonna 1944 hän astui jälleen palvelukseen Slovakian eliittijoukkojen Itä-Slovakian armeijan komentajana. Joukkojen oli tarkoitus taistella eteneviä neuvostojoukkoja vastaan. Samaan aikaan Slovakian kansalliskomitea suunnitteli kansannousua Saksaa vastaan. Oletettiin, että slavofiilina tunnettu Malár antaisi neuvostojoukkojen tulla maahan ilman taistelua.
## Kansannousu ja kuolema
Kun huonosti ajoitettu kansannousu alkoi 29. elokuuta 1944, Malár ei siirtynyt odotetusti kansannousun puolelle. Hän piti radiopuheen, jossa totesi, että sotilaiden on mentävä takaisin kasarmeihinsa. Malárin mukaan "meidän aikamme ei ole vielä". Strategina Malár olisi halunnut toimia suunnitelmallisesti eikä hätiköiden. 

Malár oli puhunut julkisesti tulevasta taistelusta saksalaisia vastaan. Saksassa hänet nähtiin nyt vihollisena. Saksan viranomaiset vangitsivat Malárin ja siirsivät hänet Saksaan. Malár kuoli Sachsenhausenin keskitysleirissä oletettavasti kesken kuulustelun.
## Viitteet
Venezuelan kansallispuistot

**Venezuelan kansallispuistot** ovat luonnonsuojelualueita Venezuelassa. Ne kattavat yli viidesosan maan pinta-alasta. Canaiman kansallispuisto on myös Unescon maailmanperintökohde. 

2000-luvun talouskriisin aikana puistojen tila on huonontunut hälyttävästi, kun puistot menettävät sekä budjettirahoitusta että matkailutuloja.   Puistoja tuohoavat laiton kaivostoiminta, metsänhakkuut, maanviljelys ja tienrakennus. Etenkin Yapacanan kansallispuisto on huonossa kunnossa kullankaivajien jäljiltä. Sissijoukot ja huumeiden salakuljettajat käyttävät joitakin puistoja suojapaikkoinaan.

## Luettelo kansallispuistoista

## Lähteet

 (osavaltion, maastoluokittelun ja pinta-alan lähde)
Orville Peck

**Orville Peck** on Torontossa Kanadassa asuva country-muusikko. Orville Peck on artistinimi.

Peck ei ole kertonut henkilöllisyyttään, mutta hänen sanotaan olevan vancouverilaisen Nü Sensae -yhtyeen rumpali ja Eating Out- yhtyeen laulaja Daniel Pitout. Hän on tunnettu siitä, että hän peittää kasvonsa Lone Ranger -kasvonaamiolla.

Peck on syntynyt eteläisellä pallonpuoliskolla ja asunut eri puolilla Pohjois-Amerikkaa ja Eurooppaa. Peckin isä on ääniteknikko ja äiti taiteilija. Hän kouluttautui balettiin ja steppitanssiin, opetteli soittamaan kitaraa ja pianoa ja alkoi soittaa rumpuja punk-yhtyeissä Pohjois-Amerikassa ennen näyttelijä- ja teatteriopintoja. Hän on näytellyt West Endissä Lontoossa ja opiskellut Jacques Lecoqin maskeja taiteen muotona. Vuonna 2017 hän alkoi esiintyä nimellä Orville Peck.

Single ”Dead of Night” ilmestyi 2017 ja albumi *Pony* 2019. Apple Music nimitti hänet Up Next -artistiksi tammikuussa 2020.

## Diskografia
### Albumit
* *Pony* (2019)
* *Bronco* (2022)

### Singlet
* ”Dead of Night” (2017)
* ”Big Sky” (2018)
* ”Turn to Hate” (2019)
* ”Hope to Die” (2019)
* ”Nothing Fades Like the Light” (2019)
* ”Queen of the Rodeo” (2020)
* ”Summertime” (2020)

### Musiikkivideot

* ”Dead of Night” (2017)
* ”Big Sky” (2018)
* ”Turn to Hate” (2019)
* ”Hope to Die” (2019)
* ”Nothing Fades Like the Light” (2019)
* ”Queen of the Rodeo” (2020)
* ”Summertime” (2020)
* "Daytona Sand" (2022)
* "The Curse of the Blackened Eye" (2022)
* "Hexie Mountains" (2022)

## Lähteet
* discogs.com
* allmusic.com
* Now Toronto

### Viitteet
Broken Arrow (albumi)

**Broken Arrow** on Neil Youngin 22 studioalbumi ja kahdeksas albumi yhdessä Crazy Horsen kanssa. Albumin viimeinen kappale *Baby* *What You Want Me to Do* on live-versio blueslaulaja Jimmy Reedin kappaleesta.

Albumin LP-versio sisältää yhden bonuskappaleen: "Interstate" – 6:24. Se on nauhoitettu Ragged Glory albumin yhteydessä.

## Kappaleet

## Kokoonpano
Neil Young – kitara, akustinen kitara, piano, huuliharppu

Frank "Poncho" Sampedro – kitara, taustalaulu

Billy Talbot – basso, tamburiini, taustalaulu

Ralph Molina – rummut, lyömäsoittimet, taustalaulu
Avorakkoinen kala

**Avorakkoiset kalat** ovat kaloja, joiden uimarakko on ohuen tiehyen kautta yhteydessä kalan ruuansulatuskanavaan. Tällöin kala kykenee nopeaan kaasunvaihtoon ilmakehän kanssa. Monet avorakkoisista kaloista elävät suhteellisen matalassa vedessä. Ne pystyvät umpirakkoisia kaloja paremmin mukautumaan paineen vaihteluihin ja säätelemään uimarakkonsa painetta. Jotkut avorakkoiset kalat voivat käyttää uimarakkoaan väliaikaisesti hengityselimenä.

## Lähteet
Nadzeja Ljapeška

**Nadzeja Mih’ilauna Ljapeška** (os Papok, , s. 26. huhtikuuta 1989) on valkovenäläinen ratameloja, olympiamitalisti ja maailmanmestari.

Ljapeška on kilpaillut kolmesti olympialaisissa. Lontoon olympialaisissa 2012 hän kilpaili kajakkinelosen 500 metrin kilpailussa, jossa hän saavutti olympiapronssia. Hän oli mukana myös neljä vuotta myöhemmin Rio de Janeiron olympialaisissa, kun Valko-Venäjän joukkue uusi kajakkinelikon olympiapronssin. Hän kilpaili myös kajakkikaksikon 500 metrin kilpailussa ollen kuudes. Vuonna 2021 järjestetyissä Tokion olympialaisissa hän saavutti kajakkinelosen 500 metrillä hopeaa.

Ljapeška on voittanut maailmanmestaruuden vuosina 2015 ja 2021 kajakkinelikon 500 metrin kilpailussa. Hänellä on myös yksi MM-hopea ja kolme MM-pronssia. Ljapeškalla on myös yksi EM-kulta vuodelta 2011, neljä EM-hopeaa ja kaksi EM-pronssia. Euroopan kisoista hänellä on yksi hopea.

## Lähteet
Sorsk

**Sorsk** (, hakassiksi Сорығ, *Sorığ*) on 12&nbsp;143 asukkaan kaupunki Venäjän Hakassian tasavallassa.

## Maantiede
Kaupunki sijaitsee Kuznetsk Alataun (*Batenjowrücken*/ Батенёвский кряж) itäpuolella noin sata kilometriä luoteeseen tasavallan pääkaupungista Abakanista. Ilmasto on mantereinen.

Hallinnollisesti Sorskin kaupunki on suoraan tasavallan alaisuudessa. 1920-luvulla valmistuneen Atšinskin – Abakanin rautatieosuuden Erbinskajan asema sijaitsee kuuden kilometrin päässä kaupungista.

## Historia
Vuonna 1937 Sora-nimisen puron (Сора, myös Соря = Sorja) varrelta löydettiin molybdeenimalmiesiintymä, jota alettiin pian louhia. Vuonna 1940 alueelle perustettiin kaivoskylä, joka nimettiin Dzeržinskiksi bolševikkivallankumouksellisen Feliks Dzeržinskin mukaan. Vuonna 1966 kylä sai kaupunginoikeudet sekä uuden, puron nimestä johdetun nimen.

### Väestönkehitys

## Talous
Molybdeenin ja kuparin louhinta ja jatkokäsittely hallitsevat kaupungin taloutta. Kaupungissa on myös tiilitehdas.
Cauran kansallispuisto

**Cauran kansallispuisto** on luonnonsuojelualue Venezuelassa. Siihen kuuluu koko Caura-joen valuma-alue, joka on suurimpia yhtenäisiä vanhan metsän alueita Orinocon alueella. Alueen alkuperäiskansat ovat vastustaneet kansallispuiston perustamista. Puiston pinta-ala on 7,5 miljoonaa hehtaaria, mikä tekee siitä maailman laajimman kansallispuiston.

Cauran metsäalue yhdistää Amazonasin Guyanan ylänköön.
Vuonna 2011 alueella tehtiin kasvilajikartoitus, jossa löytyi 2902 putkilokasvilajia, joista 104 oli kotoperäisiä, sekä 222 orkidealajia. Siellä on luetteloitu kahdeksan uhanalaista eläinlajia: Amazonindelfiini ja rannikolla elävä *Sotalia guianensis*, harpyija  monnilaji *Sorubimichthys planiceps*, pensaskoira, jättiläissaukko, lamantiini ja sinisirkkusiin kuuluva caroninsinisirkkunen *Amaurospiza carrizalensis* ).

Kansallispuisto perustettiin 21. maaliskuuta 2017, mutta suojelutoimet alkoivat Cauran metsänsuojelualueesta vuodelta 1968. Tällä seudulla metsänsuojelualueita on haluttu muuttaa tuottoisammiksi talousmetsiksi, ja kaivosteollisuus haluaa alueita käyttöönsä. Läheisellä Imatacan metsänsuojelualueella sallittiin kaivostoiminta vuonna 2004.

Satelliittikuvista nähdään, että kaivostoiminta on levinnyt myös Cauran kansallispuiston alueelle. Kaivosten jätteet samentavat alueen jokiveden.

## Lähteet

## Aiheesta muualla
Sergei Makarov (jääkiekkoilija, 1964)

**Sergei Makarov** (s. 19. kesäkuuta 1964 Moskova, Neuvostoliitto) on uransa päättänyt venäläinen jääkiekkoilija, pelipaikaltaan puolustaja. Hän ei tiettävästi ole sukua samannimiselle entiselle NHL-pelaajalle.

Makarovin kasvattajaseura oli Neuvostoliiton pääsarjassa pelannut moskovalainen ilmavoimien joukkue Krylja Sovetov. Makarov pelasi seurassa vuosina 1980–1991 käyden kahteen otteeseen pelaamassa muutaman ottelun 2-sarjassa Buran Voronežin ja Kristall Elektrostalin joukkueissa. Kaudella 1991–1992 Makarov pelasi 13 ottelua Torpedo Nižni Novgorodin joukkueessa ja jokusen pelin 4. sarjatasolla Tverissä. Seuraavalle kaudelle Makarov siirtyi pelaamaan Kroatian KHL Medveščak Zagrebin riveihin ja sieltä kaudeksi 1993–1994 Yhdysvaltoihin CHL-liigan Detroit Falconsiin.

Yksi kausi Yhdysvalloissa sai riittää ja Makarov palasi hiljattain perustettuun Venäjän Superliigaan Molot Permin joukkueeseen. Siellä hän pelasi kauden aikana vain 13 ottelua ja siirtyi seuraavaksi kaudeksi Saksan 2.Bundesliigaan Trierin joukkueeseen. Siellä hän pelasi 20 ottelua hieman yli yhden pisteen ottelukeskiarvolla. Kaudelle 1996–1997 Makarov siirtyi pelaamaan Suomeen, Kiekko-Espoon joukkueeseen, josta siirtyi ennen siirtorajan umpeutumista Rauman Lukkoon. Suomen vierailu jäi yhden kauden mittaiseksi ja 43 ottelussa Makarov teki tehot 3+6 ja istui 34 jäähyminuuttia.

Seuraavalla kaudella Makarov pelasi jälleen Venäjän superliigassa 18 ottelua Moskovan Spartakin joukkueessa. Kauden aikana tilille kertyi myös seitsemän ottelua 2-liigassa Spartakin 2-joukkueessa ennen siirtoa Italiaan HC Courmaostan joukkueeseen. Kauden 1998–1999 Makarov oli pelaamatta ja päätti sitten uransa Venäjän 3. sarjatasolla Titan Klinin joukkueessa.

## Muuta
KHL-joukkue Sibir Novosibirskissä pelaava Igor Makarov on Sergei Makarovin poika

## Lähteet
Volha H’udzenka

**Volha Sjarhejeuna H’udzenka** (, s. 12. toukokuuta 1992) on valkovenäläinen ratameloja, olympiamitalisti ja maailmanmestari.

H’udzenka on kilpaillut kolmesti olympialaisissa. Lontoon olympialaisissa 2012 hän kilpaili kajakkikaksikon 500 metrin kilpailussa ja kajakkinelikon 500 metrin kilpailussa. Kaksikossa hän oli yhdeksäs, mutta nelikossa hän saavutti olympiapronssia. Hän oli mukana myös neljä vuotta myöhemmin Rio de Janeiron olympialaisissa, kun Valko-Venäjän joukkue uusi kajakkinelikon olympiapronssin. Vuodelle 2021 siirretyissä Tokion olympialaisissa hän saavutti kajakkinelikon 500 metrillä hopeaa sekä oli kajakkikaksikon 500 metrillä kuudes ja kajakkiyksikön 500 metrillä neljästoista.

H’udzenka on voittanut kuudesti maailmanmestaruuden. Ensimmäisen mestaruuden hän voitti vuonna 2015, kun hän oli mukana kajakkinelikon 500 metrin kilpailun voittaneessa joukkueessa. Kaksi vuotta myöhemmin hän voitti kajakkiyksikön 500 metrin kilpailun. Vuonna 2019 hän oli voittamassa kajakkikaksikon 200 ja 500 metrin kilpailua sekä 2021 kajakkinelikon 500 metriä. Vuonna 2024 hän oli voittamassa neutraalina urheilijana sekajoukkueiden kajakkinelosen 500 metrin kilpailua. Hänellä on myös neljä MM-hopeaa ja kuusi MM-pronssia. Hänellä on myös kaksi EM-kultaa, kahdeksan EM-hopeaa ja kolme EM-pronssia.

## Lähteet
Maryna Litvintšuk

**Maryna Viktarauna Litvintšuk** (os Pautaran, , s. 12. maaliskuuta 1988) on valkovenäläinen ratameloja, olympiamitalisti ja maailmanmestari.

Litvintšuk on kilpaillut kolmesti olympialaisissa. Lontoon olympialaisissa 2012 hän kilpaili kajakkikaksikon 500 metrin kilpailussa ja kajakkinelikon 500 metrin kilpailussa. Kaksikossa hän oli yhdeksäs, mutta nelikossa hän saavutti olympiapronssia. Hän oli mukana myös neljä vuotta myöhemmin Rio de Janeiron olympialaisissa, kun Valko-Venäjän joukkue uusi kajakkinelikon olympiapronssin. Hän kilpaili myös kajakkiyksikön 500 metrin kilpailussa ollen neljäs ja kajakkikaksikon 500 metrin kilpailussa hän oli kuudes. Vuodelle 2021 siirretyissä Tokion olympialaisissa hän saavutti hopeaa kajakkinelikon 500 metrillä sekä sijoittui kajakkikaksikon 500 metrillä kuudenneksi ja kajakkiyksikön 500 metrillä 22:nneksi.

Litvintšuk on voittanut maailmanmestaruuden kuudesti. Ensimmäiset kolme mestaruutta hän saavutti vuoden 2015 MM-kilpailuissa, kun hän voitti kajakkiyksikön viiden kilometrin kilpailun ja oli mukana voittamassa kajakkikaksikon 200 metrin kilpailua ja kajakkinelikon 500 metrin kilpailua. Vuoden 2019 MM-kilpailuissa hän voitti kajakkikaksikon 200 ja 500 metrin kilpailun sekä 2021 kajakkimelikon 500 metriä. Hänellä on myös seitsemän MM-hopeaa ja kahdeksan MM-pronssia. Euroopan-mestaruuskilpailuista Litvintšuk on saavuttanut seitsemän mestaruutta, seitsemän hopeaa ja viisi pronssia.

## Lähteet
Marharyta Tkatšova

**Marharyta Ryhorauna Tkatšova** (, ent. **Mah’neva** (Махнева), o.s. **Tsiškevitš** (Тишкевич), s. 13. helmikuuta 1992) on valkovenäläinen ratameloja, olympiamitalisti ja maailmanmestari.

Tkatšova on kilpaillut kolmesti olympialaisissa. Lontoon olympialaisissa 2012 hän kilpaili kajakkiyksikön 200 ja 500 metrin kilpailuissa ollen niissä 22:s ja 24:s. Neljä vuotta myöhemmin Rio de Janeiron olympialaisissa hän kilpaili kajakkinelikon 500 metrin kilpailussa, jossa Valko-Venäjän joukkue saavutti olympiapronssia. Vuodelle 2021 siirretyissä Tokion olympialaisissa hän sai kajakkinelikon 500 metrillä hopeaa.

Tkatšova on voittanut maailmanmestaruuden kahdesti, jotka kummatkin ovat vuoden 2015 MM-kilpailuista. Hän oli tuolloin mukana voitokkaassa kajakkinelikkojoukkueessa sekä kajakkikaksikon 200 metrin kilpailun voittaneessa parissa. Hänellä on myös yksi MM-hopea ja viisi MM-pronssia. Mah’nevalla on myös kolme EM-kultaa, kaksi EM-hopeaa ja kaksi EM-pronssia sekä Euroopan kisoista kultaa ja hopeaa.

## Lähteet
Kumano (täsmennyssivu)

**Kumano** voi tarkoittaa:

## Maantiede
* Kumano, Japanin alue Mien ja Wakayaman prefektuurien eteläosissa
* Kumano, Japanin kaupunki Mien prefektuurissa
* Kumano, Japanin maaseutukaupunki Hiroshiman prefektuurin Akin piirikunnassa
* Kumano, Japanin joki Kumanon alueella
* Kumano-kodō, historiallisia Kumanon seudulla kulkevia pyhiinvaellusreittejä

## Muuta
* Kumano-jinja, Kumanon kolmelle vuorelle pyhitetty šintolainen pyhäkkö
* *[[Kumano (1936)|Kumano]]*,  keisarillisen Japanin laivaston Mogami-luokan raskas risteilijä
Nioh 2

**Nioh 2** on Team Ninjan kehittämä ja Sonyn julkaisema toimintaroolipeli. Peli on julkaistu vuonna  PlayStation 4:lle. Pelistä julkaistiin Windows- ja PlayStation 5 -versiot helmikuussa 2021.

Pelin edeltäjä on *[[Nioh]]*.

Peli paljastettiin E3 2018 -tapahtumassa.

## Pelaaminen
Pelin päähenkilö on pelaajan muokattavissa oleva Hide. Peli on nimestään huolimatta esiosa edeltäneelle ensimmäiselle pelille. Pelissä on yhdeksän asetyyppiä ja kolme asentoa (ylä, keski ja ala), sekä jokaiselle asetyypille oma kykypuu. Hahmon kykyjen ja tason nostoon käytetään vastustajilta saatavaa *Amritaa*.

Pelissä on uutena *Yokai*-kyvyt kuten pomohahmojen pudottamista *Soul Coresta* saatavat kyvyt sekä *Burst Counter* vastaliikkeet tiettyjä vastustajien liikkeitä vastaan.

## Lisäosat
Ladattavana sisältönä julkaistut:
* *The Tengu's Disciple*
* *Darkness in the Capital*
* *The First Samurai*

## Vastaanotto
Peli on saanut GameSpotin arvostelussa arvosanaksi 8/10.

Peli on saanut IGN:n arvostelussa arvosanaksi 9/10.

## Lähteet

## Aiheesta muualla
*
Sue Merz

**Suzanne Rose Merz** (s. 10. huhtikuuta 1972 Greenwich, Connecticut) on yhdysvaltalainen entinen jääkiekkoilija, pelipaikaltaan puolustaja. Hän voitti olympiakultaa vuoden 1998 talviolympialaisissa Naganossa ja hopeaa vuoden 2002 talviolympialaisissa Salt Lake Cityssä sekä kuusi MM-hopeaa vuosilta 1990, 1992, 1994, 1999, 2000 ja 2001.

## Lähteet
Roya Sadat

**Roya Sadat** (s. 1983 Herat, Afganistan) on afganistanilainen elokuvantekijä, joka oli talibanien jälkeisen ajan ensimmäinen naiselokuvaohjaaja. Hän on myös tehnyt televisiodraamaa Tolo TV:lle ja perustanut naisten elokuvan festivaalin.

## Nuoruus
Sadat kasvoi maassa, joka oli ensin Neuvostoliiton valtaama ja sitten talibanien hallitsema islamilainen valtio. Talibanien valtakaudella tytöt eivät saaneet käydä koulua, ja siksi Sadatiakin opetti hänen äitinsä. Hän käsikirjoitti kuitenkin jo tuolloin ensimmäisen elokuvansa, vaikkei tiennyt voisiko kuvata sitä koskaan.

## Elokuvaura
Talibanien aikakauden päätyttyä vuonna 2001 Roya pääsi opiskelemaan oikeustiedettä ja politiikan tutkimusta Heratin yliopistoon. Hän julkaisi vuonna 2003 ensimmäisen islamilaisen valtion aikana käsikirjoittamansa elokuvan. *Se noghta*' oli lyhytelokuva, joka kertoi pakkoavioliitoista. Se palkittiin monilla kansainvälisillä elokuvafestivaaleilla. Sadat valmistui yliopistosta vuonna 2005 ja sai seuraavana vuonna stipendin Aasian elokuva-akatemiaan Etelä-Koreaan.

Sadat perusti siskonsa Alkan kanssa vuonna 2006 ensimmäisen naisen johtaman elokuvayhtiön Talibanin jälkeisenä aikana. Toisen elokuvansa jälkeen Sadat kutsuttiin tekemään Tolo TV:lle Afganistanin ensimmäistä televisiodraamasarjaa sodan jälkeen. Sadat halusi tukea kulttuurintekijänä myös ihmisoikeuksien ja naistenoikeuksien kehitystä. Hän oli mukana vuonna 2013 perustamassa Heratiin kansainvälistä naisten elokuvien festivaalia.

Sadat kirjoitti jo vuonna 2009 käsikirjoituksen elokuvaansa *Namai ba rahis gomhor*, joka ilmestyi vuonna 2017. Hän yritti pitkään hakea rahoitusta elokuvallensa kansainvälisistä tuottajilta, mutta kukaan ei uskaltanut turvallisuusuhkien takia rahoittaa Afganistanissa kuvattavaa elokuvaa. Hän pystyi kuitenkin miehensä ja siskonsa tuella aloittamaan tuotannon vuonna 2010. Elokuva valittiin lopulta Afganistanin ehdokkaaksi vieraskielisen elokuvan Oscar-palkintoon. Se oli toinen kerta, kun Afganistan lähetti naisen ohjaaman elokuvan. *Namai ba rahis gomhor* kertoo naisesta, joka joutuu vankilaan tapettuaan vahingossa väkivaltaisen aviomiehensä.

## Lähteet

## Aiheesta muualla
Kumano (Mie)

**Kumano** () on Japanin kaupunki Honshūn saarella Kansain alueella Mien prefektuurissa. Se sijaitsee Tyynenmeren Kumanonmeren rannikolla prefektuurin eteläosassa. Kaupungin rannikon pohjoisosa on rikkonaista riasrannikkoa suppilomaisine lahtineen, eteläosassa on pitkä Shichirimihaman hiekkaranta. Valtaosa kaupungin alueesta kuuluu Kiivuoristoon, ja lähes 90 prosenttia siitä onkin metsän peitossa. Pohjoisessa kaupunki rajautuu Naran prefektuuriin, lännessä Kumanojokeen ja Wakayaman prefektuuriin. Kumanossa on 16&nbsp;641 asukasta (maaliskuussa 2020) ja sen pinta-ala on 373,35 neliökilometriä.

Kumanon kaupunki perustettiin vuonna 1954 liittämällä yhteen Kinomoton maaseutukaupunki ja seitsemän ympäristön kyläkuntaa. Se sijaitsee historiallisella Kumanon seudulla, jolta se on ottanut nimensä. Edo-kaudella Kinomoto kehittyi yhtenä Kishūn daimiokunnan paikallisista hallintokeskuksista. Ennen rautatieyhteyden valmistumista Kinomotosta itään päin vuonna 1959 paikkakunnan yhteydet Shingūn ja Wakayaman suuntaan olivat verrattain vahvat. Tärkeitä elinkeinoja ovat metsätalous, kalastus ja  *[[mikan]]*-mandariinien viljely. Kaupunki laajeni huomattavasti vuonna 2005, kun siihen liitettiin Kiwan maaseutukaupunki. 

Kumanon kaupungin nähtävyyksiä ovat useat kauniit luonnonalueet, joista monet kuuluvat Yoshino-Kumanon kansallispuistoon. Rannikolla sijaitsevat Shichirimihaman hiekkarannan lisäksi Onigajōn kalliot ja Shishi-iwan leijonanmuotoinen kivimuodostelma, sisämaassa Wakayaman prefektuurin rajalla Doro-kyōn jokilaakso ja Doro-hatchōn rotko. Kaupungin alueella kulkee Kumanon pyhiinvaellusreittien Iseen johtava haara, joka on otettu Unescon maailmanperintöluetteloon osana kohdetta ”Kii-vuoriston pyhät paikat ja pyhiinvaellusreitit”. Kumanoa palvelee JR Tōkain Kisei-päälinja.

## Kuvia

Tiedosto:Yuki-cho Kumano city 01.jpg|Yukin kaupunginosaa
Tiedosto:Shishiiwa Onigajo Shichirimihama.jpg|Shichirimihaman leijonakivi
Tiedosto:2010 04 29丸山千枚田.jpg|Maruyaman terassiviljelmiä
Tiedosto:雨滝 - panoramio.jpg|Amedaki-vesiputous


## Lähteet

## Aiheesta muualla

* Kaupungin internetsivut
Intian tautienehkäisykeskus

**Intian tautienehkäisykeskus** eli *Intian tautikeskus* (, lyhennys **NCDC**; aiemmin: *National Institute of Communicable Diseases*, NICD) on Intian kansallinen kansanterveyden tutkimuslaitos ja viranomainen. 

Tautikeskuksen päätoimipiste sijaitsee New Delhissä, jonka ohella keskuksella on monia johonkin teemaan keskittyvää teknistä tutkimuskeskusta (tai divisioonaa) ja kymmenkunta alueellista haaratoimistoa. NCDC toimii Intian terveyden ja perheiden hyvinvoinnin ministeriön alaisuudessa. Intian hallitus hyväksyi vuonna 2015 suunnitelman laajentaa tai hajasijoittaa tautikeskuksen toimintoja edelleen Intian jokaiseen osavaltioon vuoteen 2027 mennessä. Tautikeskusta johtaa tohtori Sujeet Kumar (2018-).

Keskuksen tehtäviin kuuluu seurata ja selvittää tartuntatautien etenemistä Intiassa yhdessä osavaltioiden viranomaisten kanssa. NCDC myös tarjoaa diagnostista apua alueellisille toimijoille tartuntatauteja aiheuttavien mikrobien tunnistamiseen ja vertailuun. NCDC myös valvoo erilaisten biologisten materiaalien, kuten rokotteiden, laatua, varastoi rokotteita, testaussarjoja ja reagenssiaineita, tekee hyönteistieteellisiä selvityksiä sekä arvioi torjunta-aineiden kemiallista koostumusta. Lisäksi Intian tautienehkäisykeskus järjestää koulutuksia ja asiantuntijatapaamisia toimialansa henkilökunnalle sekä laatii koulutus- ja tutkimusaineistoja. NCDC tekee monipuolisesti tartuntatauteihin ja niiden analytiikkaan liittyvä tutkimustyötä.

Kymmenen Intian tautienehkäisykeskuksen laboratoriota oli maaliskuussa 2020 sisällytetty koronaviruksen aiheuttaman covid-19-taudin sairastumisen todentavien laboratorioiden joukkoon Intiassa.
 

Nykyisen tautikeskuksen historiallisena alkuna pidetään vuonna 1909 Kasaulissa (Himachal Pradesh) perustettua malariatorjunnan toimistoa (Central Malaria Bureau). Siitä muodostettiin eri vaiheiden kautta vuonna 1963 Intian kansallinen tartuntatautilaitos (National Institute of Communicable Diseases, NICD), joka nimettiin vuonna 2009 Intian tautienehkäisykeskukseksi (National Centre for Disease Control).

## Lähteet

## Aiheesta muualla
* NCDC:n kotisivusto  (ncdc.gov.in)
* Ministry of Health and Family Welfare (sis. Intian covid-19-tautitilannetilanne, myös osavaltioittain)  (mohfw.gov.in)
Pikkuturska

**Pikkuturska** (*Trisopterus minutus*) on turskien (Gadidae) heimoon kuuluva lauhkean vyöhykkeen merivesissä elävä kalalaji. 

## Koko ja ulkonäkö
Pikkuturskan tavallinen pituus on 20 senttimetrin luokkaa. Maksimissaan se voi kasvaa 40 senttimetrin mittaiseksi. Sen ruumis on sivusuunnassa litteä ja korkea. Leuassaan sillä on pitkä viiksisäie. Pikkuturskan silmät ovat suuret. Sillä on kolme selkäevää ja kaksi peräevää. Ensimmäisessä selkäevää on 12–13 haarautunutta nivelruotoa ja ensimmäisessä peräevässä 27–30 haarautunutta nivelruotoa. Muuten samannäköisestä partaturskasta se eroaa hoikemman ja yleensä myös pienemmän ruumiinsa ansiosta.

## Levinneisyys ja elinympäristö
Pikkuturskaa tavataan Atlantin valtameressä alueella Trondheimista aina Gibraltariin asti sekä Välimeren länsiosissa. Se elää yleisenä lännessä myös Britteinsaarilla. Pikkuturskan elinympäristöjä ovat avovesien muta- ja hiekkapohjat 10–300 metrin syvyydessä vedenpinnasta. Nuoret yksilöt viettävät aikaansa lähempänä rannikkoa.

## Ravinto ja elintavat
Pikkuturskan ravintoa ovat pääasiassa pienet kalat ja äyriäiset kuten kymmenjalkaiset. Se saavuttaa sukukypsyyden 1–2 vuoden ikäisenä, milloin se tavallisesti on 15–20 senttimetrin mittainen. Pohjanmeressä lajin kutu ajoittuu maalis-toukokuuhun veden lämpötilan ollessa kahdeksan astetta. Mätimunat ovat noin yhden millimetrin mittaisia ja niitä voi yhdellä naaraalla olla miljoonia.

## Merkitys ja kalastus
Pikkuturska on tärkeää ravintoa muun muassa turskalle, piikkikampelalle, koljalle, valkoturskalle, hylkeille ja delfiineille. Se on aiemmin ollut ihmisen kannalta merkityksetön laji, mutta viime aikoina sitä on alettu kalastamaan etenkin kalajauhon ja -öljyn takia. Sillä voidaan myös korvata vähentyneet turska- ja koljasaaliit. Pikkuturskaa pyydetään pääosin pienisilmäisillä trooleilla.

## Lähteet
Shelley Looney

**Shelley Looney** (s. 21. tammikuuta 1972 Michigan) on yhdysvaltalainen entinen jääkiekkoilija, pelipaikaltaan hyökkääjä. Hän voitti olympiakultaa vuoden 1998 talviolympialaisissa Naganossa ja hopeaa vuoden 2002 talviolympialaisissa Salt Lake Cityssä sekä yhden MM-kullan 2005 ja seitsemän MM-hopeaa vuosina 1992, 1994, 1997, 1999, 2000, 2001 ja 2004.

## Lähteet
Meroles anchietae

**Meroles anchietae** on sisiliskojen (Lacertidae) heimoon kuuluva matelijalaji. Sen kuvasi tieteelle ensimmäisen kerran portugalilainen José Vicente Barbosa du Bocage vuonna 1867.

## Koko ja ulkonäkö
*Meroles anchietae* on noin 12 senttimetrin mittainen sisilisko. Sen pää on melko leveä verrattuna vartaloon. Laji on väriltään vaalea lukuun ottamatta kullankeltaista päätä.

## Levinneisyys ja elinympäristö
Lajia tavataan Namibiasta ja Angolasta. Se on sopeutunut hyvin kuiviin oloihin, ja sen yksi luontaisista elinympäristöistä ovat Namibin aavikot. Laji käyttää ravinnokseen pääosin hyönteisiä mutta joskus myös siemeniä. *Meroles anchietae* lisääntyy yleensä hiekalla. Naaras munii yleensä enintään 4 munaa.

## Lähteet
Labynkyr

**Labynkyr** (ven. Лабынкыр) on järvi Oimjakonin piirissä, Sahan tasavallassa Venäjällä. Se on osa Indigirka-jokea ja sijaitsee lähellä Habarovskin aluepiiriä. Järvi on pinta-alaltaan 44,7 neliökilometriä.

Venäläisen kansantarun mukaan järvessä asuu kauhea Labynkyr-hirviö.

## Lähteet

## Aiheesta muualla
Harrin Jussi

**Harrin Jussi** on Artturi Järviluoman toimittaman kansannäytelmän Pohjalaisia keskeinen roolihahmo, joka kukisti painiottelussa kuuluisan häjyn Karjanmaan Köystin. Roolinimi syntyi Kauhavalle 1907 toteutetun kansanlaulujen keräysretken tuloksena.
Järviluoma antoi Harrin Jussille arvonimen ”maakunnan lukko”, ja hänen esikuvanaan oli todennäköisesti myöhemmin poliisiksi noussut kauhavalainen talollinen Antti Kustaa Harri.
Harrin Jussin rooli on vaikuttanut muun muassa 1944 perustetun elokuva-alan patsaan Jussi-palkinnon sekä pohjalaisen jussipaidan nimien syntyyn.
 
Pohjalaisia-näytelmän on arvioitu perustuvan noin neljä viidesosaltaan härmäläissyntyisen kansakoulunopettajan Anton Kankaan (1867–1904) näytelmäkäsikirjoitukseen Härmäläisiä. Siinä Jussin sukunimenä on Karri, jonka Järviluoma yliviivasi ja nimesi uudelleen Harriksi.
Harvinainen Karri-nimi on todennäköisesti peräisin Karrin talosta Kortesjärven Ylikylästä. Sen isäntä Juho Matinpoika oli saanut emännäkseen härmäläisen Sanna Juhontytär Hillin, jonka synnyinkoti sijaitsi kirjailija Anton Kankaan naapurina. Kun Härmäläisten kaikki roolit ovat Härmän seudulta, voi Juhoa siksi nimensä puolesta pitää alkuperäisenä Karrin Jussina.
 
Koska Karrin Jussi muistuttaa suuresti antiikin klassisten näytelmien sankarihahmoja, voivat tähän rooliin heijastua Kankaan kirjallisuusopinnot yliopistossa. Sen lisäksi Härmän omienkin ”puukkosankareiden uroteot” saattoivat innoittaa kirjailijaa rohkeutta ihannoiviin kuvauksiin. Härmäläisissä sankarin maineeseen nousseesta Karrin Jussista Kangas käytti nimitystä ”pitäjän lukko".

## Katso myös
* Lapuan laki
* Pitäjäkuri

## Lähteet
Trisopterus

**Trisopterus** on turskien (Gadidae) heimoon kuuluva kalasuku. Siihen luetaan seuraavat neljä lajia:

* *[[Trisopterus capelanus]]* (Lacepède, 1800)
* *[[Trisopterus esmarkii]]* (Nilsson, 1855) – Harmaaturska
* *[[Trisopterus luscus]]* (Linnaeus, 1758) – Partaturska
* *[[Trisopterus minutus]]* (Linnaeus, 1758) – Pikkuturska

## Lähteet
Pacific Southwest Airlinesin lento 182

**Pacific Southwest Airlinesin lento 182** oli laskeutumassa San Diegon lentokentälle Yhdysvalloissa 25. syyskuuta vuonna 1978, kun se ja koulutuslennolla ollut Cessna 172 Skyhawk -merkkinen pienkone törmäsivät ilmassa toisiinsa, jolloin molemmat koneet putosivat asuinalueelle.

Lentoa 182 liikennöitiin Boeing 727:lla. 727 ja Cessna tuhoutuivat täysin ja kaikki koneissa olleet 137 ihmistä saivat surmansa. Lisäksi maassa menehtyi seitsemän ihmistä.

Lento 182 oli reittilennolla Los Angelesin kansainväliseltä lentokentältä ja Cessna oli mittarikoulutuslennolla. Cessna oli lähestymässä lentoasemaa PSA:n lennon edellä. PSA:n miehistö oli ilmeisesti menettänyt näköyhteyden Cessnaan. Cessna ei pysynyt ilmoitetussa suunnassa lento-oppilaan käyttäessä visiiriä, jonka avulla hän näki vain mittariston. Myöskään lennonjohtaja ei ilmoittanut kummallekaan koneelle toistensa sijainnista. Nämä syyt johtivat siihen, että koneet törmäsivät kello 9:01. PSA:n oikea siipi tuhosi Cessnan, minkä jälkeen koneeseen syttyi tulipalo. Kone putosi maahan oikealle kallistuneena 50 asteen laskussa. 

## Lähteet

## Aiheesta muualla
Amurinsiili

**Amurinsiili** (*Erinaceus amurensis*) on siilien (Erinaceidae) heimoon ja varsinaisten siilien (Erinaceinae) alaheimoon kuuluva nisäkäslaji.

Amurinsiiliä tavataan Kiinassa noin Jangtsejoen kohdalta pohjoiseen Amurin altaalle ja Koreaan asti. Se elää erilaisissa elinympäristöissä lukuun ottamatta ylänköalueita, laajoja rajamaita ja viljeltyjä alueita. Se viihtyy erityisesti laaksoissa ja alangoilla havu- ja lehtimetsissä.

Amurinsiilin ravintoa ovat Crassiclitellata-nivelmadot ja muut maassa elävät selkärangattomat. Se syö myös joskus harvoin hedelmiä ja pieniä selkärankaisia. Amurinsiili on aktiivinen pääosin pimeän aikaan. Sen on havaittu voivan elää vankeudessa enintään kahdeksanvuotiaaksi.

## Lähteet
David Driskell

**David Clyde Driskell** (7. kesäkuuta 1931 Eatonton, Georgia – 1. huhtikuuta 2020 Washington DC) oli yhdysvaltalainen taidemaalari, taidekirjoittaja, taidehistorioitsija ja kuraattori. Hän oli merkittävä afroamerikkalaisen taiteen puolestapuhuja ja sponsori. Taiteilijana hänet tunnetaan parhaiten maalauksestaan *Behold Thy Son* (1956), joka esittää Mississippissä vuonna 1955 lynkatun 14-vuotiaan mustan Emmett Tillin ruumista. Teos on esillä Smithsonian Institutionin Afroamerikkalaisen historian ja kulttuurin kansallismuseossa.

Driskell syntyi vanhempiensa neljästä lapsesta nuorimpana ja ainoana miespuolisena. Hän opiskeli Howardin yliopistossa, jossa suuntautui kohti uraa historianopettajana, kunnes tapasi oppilaitoksessa taidemaalari Howard Porterin. Porter ryhtyi Driskellin mentoriksi ja suostutteli tämän vaihtamaan pääainettaan. Driskell tapasi Howardin yliopistossa myös Thelma Deloatchin, jonka kanssa meni naimisiin vuonna 1952. Driskell pääsi opettamaan taidetta Alabaman Talladega Collegeen, mutta palasi Washingtonin seudulle ja sai maisterin arvon taiteessa Amerikan katolisesta yliopistosta vuonna 1962. 

Driskell teki opetustyötä myös Howardin yliopistossa ja vuosina 1966–1977 Fiskin yliopistossa, Tennesseessä. Fiskin yliopistossa opettaessaan hän toimi kuraattorina ja katalogien laatijana neljässäkymmenessä näyttelyssä, joissa oli esillä töitä sellaisilta taiteilijoilta kuin Aaron Douglasilta, Jacob Lawrencelta, Palmer Haydenilta ja Alma Thomasilta. Vuosina 1977–1998 Driskell työskenteli Marylandin yliopistossa, jossa hänen kunniakseen nimettiin vuonna 2001 perustettu afroamerikkalaisten ja afrikkalaisen diasporan kuvataiteiden ja kulttuurin tutkimuksen keskus.

Driskell keräsi kattavan enimmäkseen afroamerikkalaisen ja afrikkalaisen taiteen kokoelman. Hän kirjoitti lukuisia kirjoja afroamerikkalaisesta taiteesta ja pääsi Bill Cosbyn sekä tämän vaimon Camillen taiteelliseksi neuvonantajaksi, joka suositteli näiden yksityiskokoelmaan lukuisia mustien taiteilijoiden teoksia. Driskell laati lasimaalaukset Talladega Collegen kappeliin sekä Peoples Congregational United Church of Christiin (Washington), jonka kävijä itse oli. Hän sai useita kunniatohtorin arvoja ja vuonna 2000 National Humanities Medalin.

Driskell kuoli 88-vuotiaana sairaalassa vuosien 2019–2020 koronaviruspandemiassa tartunnan saatuaan. Hänen elossa olleisiin läheisiinsä kuuluivat leskeksi jäänyt Thelma-vaimo ja kaksi tytärtä.

## Lähteet
Keski-Suomen rykmentti (1919–1939)

**Keski-Suomen rykmentti** oli Suomen maavoimien joukko-osasto, joka perustettiin 15. maaliskuuta 1919 annetulla sotaministeriön käskyllä. Rykmentin toiminta päättyi talvisodan liikekannallepanossa.

## Historia
Sotaministeriön 15. maaliskuuta 1919 annetun käskyn mukaan rykmentti perustettiin Savon jääkärirykmentin I pataljoonasta, jonka tuli erota rykmentistään 25. maaliskuuta mennessä ja siirryttävä Hämeenlinnaan Suomen kasarmeille. Perustettavan kolmipataljoonaisen rykmentin tuli olla valmiina 1. toukokuuta. Rykmenttiin kuului lisäksi aliupseerikoulu. Perustettaessa rykmentti liitettiin 1. divisioonaan.

Itärajan rauhattomuuden vuoksi rykmentin I ja II pataljoona lähetettiin lokakuussa Karjalan kannakselle. Rykmentti koottiin Lappeenrannan leirialueelle kesällä 1920. Tarton rauhan solmimisen jälkeen lokakuussa 1920 rajatilanne rauhoittui ja rykmentti palasi Hämeenlinnaan. Savon Jääkärirykmentin poistuttua Kouvolasta siirtyi Keski-Suomen rykmentti Kouvolaan vuoden 1921 alussa.

Talvisodan liikekannallepanossa lokakuussa 1939 rykmentti muodosti 2. prikaatin II pataljoonan.

## Komentajat
Joukko-osaston komentajat:
*jääkärieversti Gabriel von Bonsdorff 1919–1922
*jääkärieversti Johan Woldemar Hägglund 1922–-1923
*jääkärieversti Axel Erik Heinrichs 1923–1924
*jääkärieversti Johan Viktor Arajuuri 1925
*jääkärieversti Selim Engelbert Isakson 1926–1929
*jääkärieversti Claës Bertel Napoleon Winell 1930–1933
*jääkärieversti Paavo Johannes Paalu 1933–1938
*jääkärieversti Urho Koitto Sihvonen 1938–1939

## Lähteet
*

### Viitteet
Ase- & varusmuseo Kajaani

Ase- ja varusmuseo Kajaani on vuonna 2016 toimintansa aloittanut yksityinen museonäyttely. Museon kokoelmiin kuuluu yhteensä reilut 2000 esinettä ja noin 3000 painettua kirjaa tai muuta nidettä. Valtaosa museon kalustosta ajoittuu 2. maailmansodan tapahtumiin.

Museotoiminta päättynyt 3. elokuuta 2020.

## Kuvia

Kuva: Asejavarus näyttely.jpg|Leski 
Kuva: Asejavarus näyttely 2.jpg| Sotilaspastori, lotta ja saksalainen sotilas


## Lähteet

## Aiheesta muualla
* Ase- & varusmuseo Facebookissa
* Kainuun paikallismuseoita ja kulttuuriympäristökohteita -portaali
Stina Stoor

**Stina Maria Silene Ericson Stoor** (o.s. Johansson, s. 6. tammikuuta 1982 Bjurholm, Ruotsi) on ruotsalais-saamelainen kirjailija.

Stoor kasvoi Bjurholmin lähellä. Murrosiässä hän joutui vaikeaan kasvukriisiin, johon kuului kotoa pakeneminen ja itsemurhayritys. Kriisi johti varhaiseläkkeeseen jo ennen hänen 25-vuotispäiväänsä. 30-vuotiaana hänellä oli kaksi lasta ja sairasteleva perhe.

Stoorin elämän käännekohta oli vuonna 2012 osallistuminen Uumajan novellikilpailuun, johon hänen osallistui nopeasti kirjoittamallaan saamenkielisellä tekstillä *För vår del*. Hän voitti kilpailun. Novellikokoelmat *Ojura* (2013) ja *Bli som folk* (2015) voittivat useita palkintoja ja niiden sanottiin uudistaneen ruotsinkielistä novelli-ilmaisua. 

## Teokset
*2013 – *Ojura* (kustantaja Novellix)
*2015 – *Bli som folk* (Norstedts)
*2015 – *Sky blue och maskrosljusen* (Tundell Salmson audio)
*2017 – *Förord i Balladen om det sorgsna caféet : och sju noveller av Carson McCullers* (Norstedts)
*2017 – *Monte Carlo i Västerbotten-fyran* Novellikokoelma P.O. Enquist, Sara Lidman, Torgny Lindgren ja Stina Stoor (Novellix)
*2018 – *Hundhålen* – Antologiassa *Vänskap och varma tassar: berättelser om människans bästa vän* (Brombergs)
*2018 – *Jag ska inte skriva någon bok - jag ska bygga en farkost i stället, att rädda mig med* (Essä) (''Dagens Nyheter'')
*2018 – *Gåvan* – Antologiassa *Svenska noveller från Almqvist till Stoor* (Bonniers)
*2020 – *Den svåra andra boken* – Antologiassa *Tag och skriv!* (Natur & Kultur)

## Lähteet
Lori Dupuis

**Lori Dupuis** (s. 14. marraskuuta 1972 Ontario, Kanada) on kanadalainen 1990-, 2000- ja 2010-luvuilla pelannut jääkiekkoilija, jonka pelipaikka oli hyökkääjä. Hän pelasi Kanadan naisten jääkiekkomaajoukkueessa kolmet maailmanmestaruuskilpailut, joista jokaisessa hänen joukkueensa saavutti kultaa. Dupuis pelasi myös olympialaisten naisten jääkiekkoturnauksessa kahdesti saavuttaen ensin 1998 hopeaa Naganossa ja sitten 2002 kultaa Salt Lake Cityssä.

Dupuis asuu Bramptonissa Kanadassa.

## Lähteet
M. K. Arjunan

**M. K. Arjunan** (; 25. elokuuta 1936 – 6. huhtikuuta 2020 Palluruthy, Kochi) oli intialainen lauluntekijä.

Arjunan syntyi neljästätoista lapsesta nuorimpana. Hän menetti isänsä vain kuuden kuukauden ikäisenä ja sai varhaisimman musiikkikasvatuksensa, kun äiti lähetti hänet veljensä kanssa Palanissa toimineeseen ashramiin. Arjunan aloitti uransa näytelmiin säveltämällä ja tuli pian kysytyksi hahmoksi Keralan harrastelijateatteriryhmien keskuudessa. Hän teki lauluja satoihin eri näytelmiin. Teatterista Arjunan siirtyi malajalaminkielisen elokuvateollisuuden pariin. Ensimmäinen elokuva, johon hän sävelsi musiikin, oli *Karuthapurnami* (1968). Hän tuli tunnetuksi yhteistyöstään sanoittaja Sreekumaran Thampin kanssa. Arjunan sävelsi yli 700 laulua pariinsataan elokuvaan, joista lähes viidessäkymmenessä hän työskenteli Thampin kanssa.

Arjunan sai vuonna 2018 Keralan osavaltion elokuvapalkinnon työstään elokuvassa *[[Bhayanakam]]*. Hän kuoli huhtikuussa 2020 kotonaan.

## Lähteet

## Aiheesta muualla
*
Anwar Fadhal

**Anwar Fadhal** (s. 1978) on suomalainen pyörätuolikoripalloilija. Fadhal voitti pyörätuolikoripalloilun suomenmestaruuden kaudella 2019.

## Lähteet
Baskimaan siideri

**Baskimaan siideri** (baskiksi *euskal sagardoa*) on Baskimaalla tuotettua omenasiideriä. Paikkaa, jossa siideriä valmistetaan, kutsutaan baskiksi nimellä *sagardotegi*. Siideriä myös yleensä nautitaan ja myydään samassa paikassa. Siiderin kanssa syödään usein mm. pihviä, turskaomelettia ja leipää. 

Tavallisesta siideristä poiketen Baskimaan siiderissä ei ole lisättyä sokeria eikä hiilihappoa, mikä tekee siitä verrattain happaman.  

## Lähteet

## Aiheesta muualla
Manakish

**Manakish** ( *manāqīsh; tai* معجنات *mu'ajjanāt* 'leivonnainen') on suosittu levanttilainen ruoka. Se koostuu taikinasta, jonka päälle ripotellaan za'atar-mausteseosta, juustoa tai jauhelihaa. Täytteitä voi pizzan tapaan varioida.

Perinteisesti naiset leipoivat taikinan yhdessä aamuisin yhteisessä uunissa. Taikina jaettiin pienempiin osiin, josta naiset valmistivat aamiaisen perheelleen erilaisin täyttein. 

Manakishin arvellaan olevan peräisin joko Libanonista tai Palestiinasta. Nykyään se on suosittu ruoka koko Levantin alueella.  

## Klassiset täytteet

* Za'atar (arabia: زعتر /z ɑː t ər / ZAH -tər), ”timjami”, *manaqish bi'l za'atar).* Suosituin manakishin täyte on za'atar-mausteseos, joka on sekoitus jauhettua timjamia, oreganoa, sumakkia ja seesaminsiemeniä. Za'atar sekoitetaan oliiviöljyyn ja levitetään taikinan päälle ennen paistamista. Za'atar-manekish on suosittu aamupala Levantin keittiössä. Aamiaisen lisäksi se voidaan tarjoilla ozana mezeä tai välipalana minttuteen ja fetapalan kanssa. 
* Juusto (arabia: جبنة, *jubnah*). Manakishissa voidaan käyttää erilaisia keltaisia tai suolavedessä säilöttyjä valkoisia juustoja. Juusto murustellaan ja siihen voidaan sekoittaa oliiviöljyä ja za'ataria. 
* Jauhettu karitsanliha (arabia: لحم بعجين, *lā bim bi-'ajīn*, "liha taikinalla"). Lihaversio on muita täytteitä raskaampi ja tarjoillaan siksi yleensä lounaalla.
* Chili ( tai فلفل حر). 
* Kishq () hapatettu ja kuivattu jogurtti sekoitettuna jauhettuun vehnäseokseen. Käytetään täytteenä tai yhdessä muiden täytteiden kanssa. 
* Pinaatti () tai lehtijuurikas (). 

## Lähteet
Stacy Wilson

**Stacy ”Stacey” Wilson** (s. 12. toukokuuta 1965 Moncton, New Brunswick, Kanada) on kanadalainen pääosin 1990-luvulla pelannut jääkiekkoilija, jonka pelipaikka oli hyökkääjä. Hän pelasi Kanadan naisten jääkiekkomaajoukkueessa neljät maailmanmestaruuskilpailut, joista jokaisessa hänen joukkueensa saavutti kultaa. Wilson pelasi myös vuoden 1998 talviolympialaisten naisten jääkiekkoturnauksessa, jonka loppuottelussa Kanada hävisi Yhdysvaltain joukkueelle.

Wilson asuu Duluthissa Yhdysvalloissa.

## Lähteet
Spiramysiini

**Spiramysiini** (C43H74N2O14) eli **spiramysiini I** on makrolideihin kuuluvaa orgaaninen yhdiste. Sitä käytetään lääketieteessä ja eläinlääketieteessä alkueläinlääkkeenä ja antibioottina.

## Ominaisuudet ja käyttö
Spiramysiiniä tuottaa aktinobakteereihin kuuluva laji *Streptomyces ambofaciens*. Se tuottaa myös spiramysiinin asetaatti- ja propionaattiestereitä, joita kutsutaan nimillä spiramysiini II ja spiramysiini III. Spiramysiini on rakenteeltaan tyydyttymätön makrolidi, jonka rengasrakenteeseen on liittynyt forosamiini ja mykaminoosin ja mykaroosin muodostama disakkaridi. Yhdiste liukenee vain niukasti veteen ja hyvin orgaanisiin liuottimiin. Spiramysiini on optisesti aktiivista ja sen kiertokyky etanoliliuoksessa on –96. 

Spiramysiinin antibioottiset ominaisuudet perustuvat siihen, että se sitoutuu bakteerien ribosomiin ja estää proteiinisynteesiä. Se tehoaa pääasiallisesti grampositiivisiin bakteereihin ja eräisiin gramnegatiivisiin kokkibakteereihin. Lääkeaine tehoaa myös eräisiin alkueläimiin kuten *[[Toxoplasma]]*- ja *[[Cryptosporidium]]*-lajeihin. Spiramysiiniä käytetään alkueläinlääkkeenä eritysisti raskausaikana toksoplasmoosin ja kryptosporidioosin hoidossa. Sitä voidaan käyttää myös antibioottina, mutta ihmisillä käytetetään sen sijaan useammin erytromysiiniä. Spiramysiini annostellaan tablettina tai ruiskeena suoneen.

## Haittavaikutukset
Spiramysiini on useimmiten hyvin siedetty. Tavallisimpia haittavaikutuksia ovat vatsakipu, huonovointisuus ja ihottuma. Harvinaisia haittavaikutuksia ovat maksatulehdus, sydämen QT-ajan pidentyminen ja trombosyyttien vähäinen määrä.

## Lähteet
Galleria Rajatila

**Galleria Rajatila** on vuonna 1997 perustettu taidegalleria, joka sijaitsee Tampereella Hämeenpuistossa. Näyttelyt esittelevät uraansa aloittavia kuvataiteilijoita ja nykytaidetta. Gallerian yhteydessä on Laitapuoti-kirjakauppa, joka myy omakustanteita ja pienkustanteisia julkaisuja.

Galleria Rajatilaa ylläpitää Rajataide ry. Näyttelyt vaihtuvat kolmen viikon välein. Katutason näyttelytilan lisäksi alakerrassa on pieni ikkunaton mustaksi maalattu tila.

## Lähteet

## Aiheesta muualla
* Galleria Rajatila Rajataide ry:n verkkosivuilla
*
Binäärinen yhdiste

**Binäärinen yhdiste** tarkoittaa yhdistettä, joka on muodostunut kahdesta eri alkuaineesta. Esimerkiksi KCl eli kaliumkloridi ja N2O5 eli dityppipentaoksidi ovat binäärisiä yhdisteitä.
Raatteen Portti

**Raatteen Portti** on Suomussalmella sijaitseva sotahistoriallinen museoalue. Se sijaitsee alueella, jonka välittömässä läheisyydessä käytiin taisteluja talvisodassa. 60 hehtaarin museoalueella on muun muassa talvisotanäyttely, aitoja sota-aikaisia poteroita ja painanteita sekä kolmen hehtaarin kokoinen talvisodan monumentti, jonka rakentamiseen tarvittiin 17&nbsp;000 kivenlohkaretta. Museossa vierailee vuosittain 30&nbsp;000 kävijää.

Venäjän hyökkäys Ukrainaan 2022 kasvatti mielenkiintoa museota kohtaan myös ulkomailla. Ukrainan sotaa on verrattu Suomen talvisotaan, ja yhteydenotoissa haluttiin kysyä museon näkemyksiä.

## Valokuvia

Raatteen Portti muistomerkki.jpg|Talvisodan monumentti
Kk-asema.jpg| Konekivääriasema 
Shvetsov Raatteen Portti.jpg|Hävittäjäkoneen moottori Raatteen Portin perusnäyttelyssä
Raatteen Portti näyttely 4.jpg|Raatteen Portin perusnäyttelyä
Raatteen Portti näyttely 3.jpg|Aseita näyttelyssä
Raatteen Portti näyttely 2.jpg|Raatteen Portin perusnäyttelyä
Raatteen Portti näyttely 1.jpg|Konepistooli ja lippaita 
Raatteen Portti näyttely 6.jpg|Raatteen Portin perusnäyttelyä


## Lähteet

## Aiheesta muualla

* Raatteen Portin kotisivut
* Raatteen Portti Kainuun paikallismuseoiden sivustolla
Kauppakeskus Hansa

**Hansa** tai **Hansakeskus** on Kouvolan keskustassa, kauppatorin ja Kävelykatu Manskin välissä sijaitseva kauppakeskus. Siellä sijaitsee mm. Kouvolan keskustan S-market, Picnic, apteekki, Speden Saluuna ja muita liikkeitä. Kauppakeskus sijaitsee aivan Kouvolan torin vieressä, ja sieltä pääsee sisätiloissa käytävää pitkin suoraan kävelykatu Manskille ja Kauppakeskus Manskin ovelle. Hansakeskus rakennettiin vaiheittain vuosituhannen vaihteen molemmin puolin. Hansakeskuksen kaksi matalaa kerrostaloa valmistuivat vuonna 1998, ja kauppakeskus sekä 13-kerroksinen Hansatorni avattiin vuonna 2000.

## Rakentaminen
Nykyisen Hansakeskuksen rakentaminen aloitettiin vuonna 1999 ja se avattiin loppuvuonna 2000. Hansassa sijaitsee 2-kerroksisen kauppakeskuksen lisäksi kolme vuokra-asuntoja sisältävää kerrostaloa; 11-kerroksinen ns. Hansatorni sekä 5- ja 6-kerroksiset pienemmät talot. Kerrostalojen ja kauppakeskuksen julkisivu edustaa 2000-luvun lasi-arkkitehtuuria, joka tekee Hansakeskuksesta yhden Kouvolan ydinkeskustan moderneimmista rakennuksista. Maan alla, kauppakeskuksen alapuolella on 400-paikkainen autohalli.

## Pommiuhka vuonna 1999
Aamulla 9. heinäkuuta 1999 nykyistä Hansakeskusta edeltäneestä liikekeskuksesta löytyi palopommi, kun poliisit olivat tutkimassa edellisyönä tapahtunutta murtoa Hansassa sijainneessa ravintolassa. Tämän vuoksi Hansakeskus, Kävelykatu Manski sekä muutamia asuintaloja tyhjennettiin ja suuri osa Kouvolan keskustasta eristettiin.
Puolustusvoimat purki pommin saman päivän aikana ja se todettiin vaarattomaksi.

## Liikkeet

* Ananassi (vaatekauppa)
* Eurokangas
* Fennia
* Hansa-apteekki
* Huoneistokeskus Oy
* Jatke Oy
* Keskusta – Kymenlaakson piiri
* Lamykin's Cookhouse
* Baari-ravintola Lasihelmi
* Meditiimi
* Neomatrix
* Nordea Kouvola
* Parturi-kampaamo City Salon
* Picnic
* Puff Kouvola
* Ravintola Brooklyn
* Ravintola Meat Gangsters
* Ravintola Mei Lok
* Ravintola Mimosan Aito
* Sallan lihakauppa
* Studio Move Up -tanssisali
* S-market
** Pullonpalautus
** Otto-automaatti
** S-pankki
* Speden Saluuna -pub
* Tunnin Kuva
* VMP
* Yökerho Club Touba
* Yökerho Rataklubi

### Lakkautettuja liikkeitä
* Aleksi 13 (lakkautettu)
* Arnolds (muuttanut Veturiin) 
* Asuntoverkko
* Elisa-kauppa (muuttanut Veturiin)
* H&M (lakkautettu kannattamattomana)
* If
* Kookenkä (muutti Veturiin)
* Seppälä (muutti Kauppakeskus Veturiin) 
* Silmälasimarket 

## Lähteet
Jaclyn Linetsky

**Jaclyn Michelle Linetsky** (8. tammikuuta 1986 – 8. syyskuuta 2003) oli kanadalainen näyttelijä ja ääninäyttelijä. Hän ääninäytteli muun muassa Kaapoa sarjassa *[[Kaapo (animaatiosarja)|Kaapo]]* ja näytteli sarjassa *[[15/Love]]*.

Linetsky kuoli liikenneonnettomuudessa 8. syyskuuta 2003. Onnettomuudessa kuoli myös 17-vuotias näyttelijä Vadim Schneider. He olivat olleet matkalla *15/Love*-sarjan kuvauksiin, kun heitä kuljettanut auto kulkeutui vastaantulijoiden kaistalle ja törmäsi kuorma-autoon.

## Lähteet
Viestijuoksun Suomen-mestaruuskilpailut 1919

**Viestijuoksun Suomen-mestaruuskilpailut 1919** järjestettiin 5.–6. heinäkuuta Helsingissä Eläintarhan kentällä.

## Yleisen sarjan mitalistit
### Miehet

## Lähteet
*